Il-Kumitat Konġunt UE-Renju Unit iltaqa' virtwalment illum biex japprova d-deċiżjonijiet formali kollha u soluzzjonijiet prattiċi oħrajn relatati mal-implimentazzjoni tal-Ftehim dwar il-Ħruġ, mill-1 ta' Jannar 2021. Dan isegwi ftehim fil-prinċipju milħuq mill-kopresidenti tal-Kumitat Konġunt – il-Viċi President tal-Kummissjoni Ewropea Maroš Šefčovič u l-Kanċillier tar-Renju Unit tad-Dukat ta' Lancaster, Michael Gove – nhar it-Tlieta, 8 ta' Diċembru 2020. Il-Ftehim dwar il-Ħruġ, u l-Protokoll dwar l-Irlanda u l-Irlanda ta' Fuq b'mod partikolari, issa se jkunu implimentati fl-1 ta' Jannar 2021. Dan ifisser li jinkiseb l-objettiv ġenerali tagħna li nipproteġu l-Ftehim tal-Ġimgħa l-Kbira (ta' Belfast) u nevitaw fruntiera fiżika fil-gżira tal-Irlanda, biex b'hekk inżommu l-paċi, l-istabbiltà u l-prosperità, kif ukoll nippreservaw l-integrità tas-Suq Uniku tal-UE. Il-Viċi President tal-Kummissjoni Ewropea Maroš Šefčovič qal: “Matul din is-sena, ħdimna bla heda biex niżguraw li kemm l-ittra kif ukoll l-ispirtu tal-Ftehim dwar il-Ħruġ jiġu rispettati u tradotti f'soluzzjonijiet vijabbli. Dawn issa jipprovdu lin-negozji u lin-nies fl-Irlanda ta' Fuq b'ċarezza u stabbiltà, filwaqt li jħarsu l-integrità tas-Suq Uniku tagħna. Għalhekk illum ilħaqna stadju importanti. Nimpenja ruħi li nagħti attenzjoni sħiħa għal kif jaħdmu fil-prattika s-soluzzjonijiet li qbilna dwarhom b'mod reċiproku. Għal dak l-għan, il-Kumitat Konġunt se jkompli jiltaqa' regolarment matul is-sena li ġejja.” Il-Kumitat Konġunt illum adotta ħames deċiżjonijiet, jiġifieri: Il-Kumitat Konġunt ħa nota wkoll tal-lista ta' 25 persuna, inklużi 5 presidenti, biex iservu bħala membri tal-bord tal-arbitraġġ għall-mekkaniżmu għas-soluzzjoni tat-tilwim skont il-Ftehim dwar il-Ħruġ. Dan se jiġi adottat dalwaqt. Peress li din kienet l-aħħar laqgħa qabel ma jiskadi l-perjodu ta' tranżizzjoni fi tmiem is-sena, il-Kumitat Konġunt irreveda wkoll oqsma ta' implimentazzjoni ewlenin oħrajn: id-drittijiet taċ-ċittadini, id-dispożizzjonijiet finanzjarji, kwistjonijiet oħrajn ta' separazzjoni, u l-Protokolli dwar Ġibiltà u dwar iż-Żoni ta' Bażi Sovrana f'Ċipru. Il-Kumitat Konġunt approva t-tieni Rapport Konġunt dwar l-implimentazzjoni tad-drittijiet ta' residenza mħejji mill-Kumitat Speċjalizzat dwar id-Drittijiet taċ-Ċittadini. Filwaqt li jipprovdi aġġornament dwar l-iskemi ta' residenza nazzjonali, ir-Rapport Konġunt issa jkopri wkoll miżuri ta' komunikazzjoni, ta' sensibilizzazzjoni u ta' assistenza li jappoġġaw liċ-ċittadini tal-UE u liċ-ċittadini tar-Renju Unit. Il-Kumitat Konġunt iddeċieda wkoll li jippubblika r-Rapport Konġunt. Il-kopresidenti ħadu nota tal-ħidma intensa u kostruttiva bejn il-Partijiet li se tiffaċilita adattament bla xkiel għar-realtà ta' wara t-tranżizzjoni. Għal dak l-għan, huma qablu wkoll li jlaqqgħu l-Kumitat Konġunt fuq bażi regolari tul l-2021. Protokoll dwar l-Irlanda/l-Irlanda ta' Fuq Minbarra d-deċiżjonijiet meħuda llum mill-Kumitat Konġunt, l-UE u r-Renju Unit għamlu sensiela ta' dikjarazzjonijiet unilaterali biex jiżguraw approċċ ordnat u kunsenswali għall-implimentazzjoni tal-Protokoll dwar l-Irlanda u l-Irlanda ta' Fuq, peress li d-dispożizzjonijiet sostantivi tiegħu jibdew japplikaw mill-1 ta' Jannar 2021. Dan ikopri għadd ta' oqsma, Postijiet ta' Kontroll fuq il-Fruntiera speċifikament għall-kontrolli fuq l-annimali, il-pjanti u l-prodotti derivati, id-dikjarazzjonijiet tal-esportazzjoni, il-forniment ta' mediċini, il-forniment ta' laħam imkessaħ, u prodotti oħra tal-ikel għas-supermarkets, u kjarifika dwar l-applikazzjoni tar-regoli dwar l-għajnuna mill-Istat skont it-termini tal-Protokoll. L-UE u r-Renju Unit qablu dwar l-arranġamenti prattiċi ta' ħidma għar-rappreżentanti tal-UE li jeżerċitaw id-drittijiet tagħhom skont l-Artikolu 12 tal-Protokoll dwar l-Irlanda u l-Irlanda ta' Fuq. Dawn l-arranġamenti se jiżguraw li r-rappreżentanti tal-UE se jkollhom il-kapaċitajiet meħtieġa biex jiżguraw li l-Protokoll jiġi implimentat b'mod korrett mill-awtoritajiet tar-Renju Unit fl-Irlanda ta' Fuq, u b'hekk tiġi protetta l-integrità tas-Suq Uniku tal-UE. Fil-prattika, dan ifisser li dawn il-kompiti se jsiru fil-postijiet kollha fejn jidħlu jew joħorġu l-oġġetti u l-annimali mill-Irlanda ta' Fuq permezz ta' portijiet jew ajruporti. Ir-Renju Unit qabel li jipprovdi tagħmir u faċilitajiet adegwati, kif ukoll aċċess kontinwu u f'ħin reali għas-sistemi tal-IT u l-bażijiet tad-data rilevanti tiegħu, kemm fuq il-post kif ukoll mill-bogħod, biex jippermetti l-eżerċizzju effettiv tad-drittijiet tal-UE skont il-Protokoll. Fid-dawl ta' dawn is-soluzzjonijiet miftiehma b'mod reċiproku, ir-Renju Unit qabel li jirtira l-klawżoli kontenzjużi tal-Abbozz ta' Liġi dwar is-Suq Intern tar-Renju Unit, u li ma jintroduċi l-ebda dispożizzjoni simili fl-Abbozz ta' Liġi dwar it-Tassazzjoni. Bord tal-Arbitraġġ Il-Kumitat Konġunt tal-lum ħa nota tal-lista ta' persuni li se jservu bħala membri ta' bord tal-arbitraġġ stabbilit skont il-Ftehim dwar il-Ħruġ, u kkonferma l-adozzjoni imminenti tiegħu. L-UE u r-Renju Unit se jkollhom 10 membri ordinarji tal-bord tal-arbitraġġ kull wieħed u 5 persuni magħżula b'mod konġunt se jservu bħala presidenti tal-bordijiet tal-arbitraġġ. Il-lista hija magħmula minn persuni li ma hemm l-ebda dubju dwar l-indipendenza tagħhom, li għandhom il-kwalifiki meħtieġa għall-ħatra tal-ogħla kariga ġudizzjarja fil-pajjiżi rispettivi tagħhom jew li huma ġuristi ta' kompetenza rikonoxxuta, b'għarfien speċjalizzat tad-dritt tal-Unjoni u tad-dritt pubbliku internazzjonali. Sfond Ir-Renju Unit irtira mill-Unjoni Ewropea f'nofsillejl tal-31 ta' Jannar 2020. Skont it-termini tal-Ftehim dwar il-Ħruġ, ir-Renju Unit jinsab f'perjodu ta' tranżizzjoni sal-31 ta' Diċembru 2020. Il-Protokoll dwar l-Irlanda u l-Irlanda ta' Fuq, li jifforma parti integrali mill-Ftehim dwar il-Ħruġ, daħal fis-seħħ ukoll fl-1 ta' Frar 2020. Il-biċċa l-kbira tad-dispożizzjonijiet sostantivi tiegħu jibdew japplikaw biss wara tmiem il-perjodu ta' tranżizzjoni, jiġifieri mill-1 ta' Jannar 2021. Il-liġi tal-UE dwar il-moviment liberu taċ-ċittadini tal-UE mhux se tibqa' tapplika għaċ-ċittadini tar-Renju Unit fl-UE u għaċ-ċittadini tal-UE fir-Renju Unit fi tmiem il-perjodu ta' tranżizzjoni. Il-Ftehim dwar il-Ħruġ jipprevedi sett ta' regoli li jipproteġu d-dritt ta' residenza ta' aktar minn 4 miljun ċittadin tal-UE fir-Renju Unit u miljun ċittadin tar-Renju Unit fl-Istati Membri tal-UE. L-applikazzjoni korretta u f'waqtha tal-parti dwar id-drittijiet taċ-ċittadini tal-Ftehim dwar il-Ħruġ hija prijorità li r-Renju Unit, l-UE u l-Istati Membri tagħha jikkondividu. Għal aktar informazzjoni Mistoqsijiet u Tweġibiet Aktar informazzjoni dwar il-ħruġ tar-Renju Unit mill-Unjoni Ewropea u l-Ftehim dwar il-Ħruġ